Mens de fleste danskere ser glædeligt frem mod foråret, der både indebærer mere lys og varme, så ser andre frem mod rædsel. Foråret er nemlig også lig med pollen og allergi for op mod en halv million danskere. Og især birkesæsonen påvirker mange. Netop den sæson er nu skudt i gang. Og ikke nok med det, for i år bliver det endnu værre ifølge Astma-Allergi Danmark. -  Sidste år så vi en markant lavere mængde pollen fra birketræer, end vi er vant til. Men da vi ofte ser en toårig cyklus for birkepollen, hvor der efter en sæson med lavere mængder følger en sæson med højere mængder pollen, kan det altså betyde høje tal, forklarer Mathilde Kloster, der er biolog og leder af pollentællingerne ved Astma-Allergi Danmark. Birkesæson skudt i gang Sammenligner man med sæsonerne for de andre pollentyper, er birkesæsonen ofte mere intens. Dog er der noget positivt at spore for allergikerne. Birkesæsonen er nemlig blandt de kortere sæsoner, da den kun strækker sig over en til halvanden måned, fra begyndelsen af april til slutningen af maj og topper omkring 1. maj. Om birkesæsonen bliver mild som i fjor eller til den mere intense side, afhænger dog selvfølgelig også af vejret, forklarer Mathilde Kloster. - Sol og varme er med til at sætte birketræerne i blomst. Og er der til og med lidt vind, så er det optimale omstændigheder for, at birketræet kan sprede sine pollen, forklarer hun og tilføjer: - Får vi istedet den stedvise frost og regn, som kendetegner det danske forår, er det godt nyt for de mange med allergi overfor birkepollen. Frost er nemlig med til at sætte en dæmper på blomstringen, og regn er med til at skylle pollen ud af luften, lyder det fra lederen af Astma-Allergi Danmarks pollentællinger. Du kan finde Dagens Pollental og Pollenvarsling på Astma-Allergi Danmarks hjemmeside .

Referat:
Hvis du er en af de op mod 500.000 danskere, der får symptomer, kan du følge en række gode råd fra Astma-Allergi Danmark og holde øje med de daglige pollenniveauer med appen Dagens Pollental.